ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με την υλοποίηση, τη λειτουργία και την αποτελεσματικότητα του χώρου ανωτάτου επιπέδου «.eu» /* COM/2013/0804 final */





ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με την υλοποίηση, τη λειτουργία και την αποτελεσματικότητα του χώρου ανωτάτου επιπέδου «.eu» (Κείμενο που παρουσιάζει ενδιαφέρον για τον ΕΟΧ) 1. Ιστορικό Τον Απρίλιο του 2013, ο χώρος ανωτάτου επιπέδου (Top Level Domain, TLD) «.eu» είχε την 7η επέτειό του. Κατά τη διάρκεια των πρώτων επτά αυτών ετών ο TLD «.eu» κατέστη ο 11ος μεγαλύτερος TLD και ο 6ος κωδικός χώρας (εθνικός κωδικός) TLD παγκοσμίως. Η θέση του TLD «.eu», υποχώρησε ελαφρά σε σχέση με τα προηγούμενα έτη, εξαιτίας της επιθετικής διαφημιστικής εκστρατείας δύο άλλων TLD, συγκεκριμένα των «.tk» και «.cn». Διαθέτοντας στο ενεργητικό του περισσότερες από 3,7 εκατομμύρια εγγραφές, ο TLD «.eu» αποτελεί πλέον πολύτιμη δυνατότητα για τους Ευρωπαίους κατά την επιλογή ονόματος χώρου για τη διαδικτυακή τους παρουσία. Η παρούσα έκθεση προς το Ευρωπαϊκό Κοινοβούλιο και το Συμβούλιο αφορά την υλοποίηση, την αποτελεσματικότητα και τη λειτουργία του TLD «.eu» κατά την προηγούμενη διετία. Σύμφωνα με το άρθρο 8 του κανονισμού (EΚ) αριθ. 733/2002 για την υλοποίηση του χώρου ανωτάτου επιπέδου «.eu», η Επιτροπή καλείται να υποβάλει έκθεση στο Ευρωπαϊκό Κοινοβούλιο και το Συμβούλιο ένα έτος μετά την έκδοση του κανονισμού και, εν συνεχεία, ανά διετία. Η παρούσα έκθεση είναι συνέχεια των εκθέσεων του 2007[1], του 2009[2] και του 2011[3] και καλύπτει τις εξελίξεις στον TLD «.eu» από την 1η Απριλίου 2009 έως την 31η Μαρτίου 2011. 2. Το νομικό πλαίσιο και η βασική αρχή του «.eu» Ο TLD «.eu» καθιερώθηκε με τις ακόλουθες νομικές πράξεις: – Κανονισμός (ΕΚ) αριθ. 733/2002 του Ευρωπαϊκού Κοινοβουλίου και του Συμβουλίου, της 22ας Απριλίου 2002, για την υλοποίηση του .eu τομέα ανωτάτου επιπέδου (όπως τροποποιήθηκε)[4] (κανονισμός πλαίσιο)· – Κανονισμός (ΕΚ) αριθ. 874/2004 της Επιτροπής, της 28ης Απριλίου 2004, για τη θέσπιση κανόνων δημοσίου συμφέροντος σχετικά με την υλοποίηση και τις λειτουργίες του .eu τομέα ανωτάτου επιπέδου και τις αρχές που διέπουν την καταχώριση (όπως τροποποιήθηκε)[5] (κανονισμός κανόνων δημοσίου συμφέροντος). Κατά την περίοδο αναφοράς, ο κανονισμός (ΕΚ) αριθ. 560/2009, με τον οποίο τροποποιήθηκε ο κανονισμός (ΕΚ) αριθ. 874/2004 ώστε να εισαχθούν τα διεθνοποιημένα ονόματα χώρου (IDN) στον TLD «.eu», αποτέλεσε το αντικείμενο διορθωτικού για την άρση προφανών ανακριβειών στον κατάλογο δεσμευμένων ονομάτων χώρου από το παράρτημα. Το διορθωτικό εγκρίθηκε στις 20 Μαρτίου 2012. Το μητρώο που επελέγη από την Επιτροπή[6], ο όμιλος EURid (European Registry for Internet Domains), έχει την ευθύνη της οργάνωσης, διαχείρισης και διοίκησης του χώρου ανωτάτου επιπέδου TLD «.eu». Πρόκειται για ανεξάρτητο οργανισμό που λαμβάνει όλες τις απαραίτητες αποφάσεις αυτόνομα, σύμφωνα με τον κανονισμό πλαίσιο[7]. Κατά τη σύνταξη της παρούσας έκθεσης, οι υπηρεσίες της Επιτροπής αξιολογούσαν την ανάγκη τροποποίησης του κανονισμού της Επιτροπής (ΕΚ) αριθ. 874/2004, ώστε να περιληφθούν διατάξεις σχετικά με τη δεσμοποίηση ομογλύφων χαρακτήρων, την προσχώρηση της Κροατίας στην ΕΕ, το γεγονός ότι η Σερβία, το Μαυροβούνιο και η πρώην Γιουγκοσλαβική Δημοκρατία της Μακεδονίας (ΠΓΔΜ) είναι πλέον υποψήφιες προς ένταξη στην ΕΕ, την πρόσβαση των χωρών μελών της ΕΖΕΣ/ΕΟΧ σε καταχώριση ονομάτων χώρου «.eu», καθώς και τη διόρθωση ορισμένων δεσμευμένων ονομάτων τα οποία περιέχουν το γερμανικό αιχμηρό S (ß) και το ελληνικό τελικό σίγμα (ς). 3. Καταχώριση και χρήση των ονομάτων χώρου «.eu» Κατά την περίοδο αναφοράς, ο TLD «.eu» συνέχισε να αναπτύσσεται, παράλληλα με τους άλλους ευρωπαϊκούς κωδικούς χωρών (TLD). Στον TLD «.eu» πραγματοποιήθηκαν 3,7 εκατ. καταχωρίσεις, καθιστώντας τον εν λόγω χώρο ενδέκατο TLD παγκοσμίως και τέταρτο δημοφιλέστερο εθνικό κωδικό TLD στην Ευρώπη. Αυτό αντιστοιχεί σε αύξηση κατά 0,3 εκατ. καταχωρίσεις από την τελευταία έκθεση που υποβλήθηκε στο Ευρωπαϊκό Κοινοβούλιο και το Συμβούλιο. Στην Ευρώπη, μόνον οι «.de» (Γερμανία), «.uk» (ΗΒ) και «.nl» (Κάτω Χώρες) παραμένουν σε ισχυρότερη θέση όσον αφορά τους αριθμούς καταχώρισης. Σε παγκόσμια κλίμακα, τα «.com», «.net», «.org» και «.info», καθώς και δύο κωδικοί χώρας, «.tk» για τα Τοκελάου και «.cn» για την Κίνα, έχουν περισσότερες καταχωρίσεις (βλ. παράρτημα 1). Οι μεγαλύτερες αγορές για τον χώρο «.eu» είναι η Γερμανία (30,4 %), οι Κάτω Χώρες (13 %), η Γαλλία (9,1 %), το Ηνωμένο Βασίλειο (9 %) και η Πολωνία (6,5 %) (βλ. παράρτημα 4). Η αγορά του «.eu» έχει παρουσιάσει διακυμάνσεις σε διάφορες χώρες της ΕΕ. Ωστόσο, παρά την οικονομική και χρηματοπιστωτική κρίση, ο χώρος TLD «.eu» έχει παγιωθεί, έχοντας μάλιστα να επιδείξει και καλύτερες επιδόσεις, σε ορισμένες χώρες. Το ποσοστό ανανέωσης ονομάτων χώρου «.eu» παραμένει κατά μέσο όρο 80 %, έναντι μέσου όρου 73 % για τον κλάδο. Ο κλαδικός ανταγωνισμός έχει ενταθεί κατά την τελευταία πενταετία, έπειτα από την ελευθέρωση ορισμένων εθνικών χώρων ανωτάτου επιπέδου (ccTLD) και τη δρομολόγηση ή μετονομασία υφιστάμενων χώρων ανωτάτου επιπέδου (TLD), π.χ. των «.co», «.me». Επιπλέον, η άφιξη περισσότερων από 1.000 νέων gTLD (γενικής εφαρμογής) θα αποτελέσει τεράστιο σοκ για την αγορά, που πιθανόν να αποδιοργανώσει υφιστάμενα επιχειρηματικά μοντέλα και να εντείνει περαιτέρω τον κλαδικό ανταγωνισμό. Με δεδομένη την ιστορική πορεία και την τρέχουσα κατάσταση της αγοράς, στόχος του EURid είναι να διατηρηθεί σταθερός ρυθμός ανάπτυξης στις καταχωρίσεις, της τάξης του 5-8% ετησίως. Το μητρώο διαθέτει ετήσιο σχέδιο, επικοινωνιακό και μάρκετινγκ, που συμβάλει στην επίτευξη των εν λόγω στόχων. 4. Διεθνή ονόματα χώρου (IDN) 4.1. «.eu» IDN Η εισαγωγή IDN στο ανώτατο επίπεδο, δηλ. δεξιά από την τελευταία τελεία ενός ονόματος χώρου, αποτελεί θέμα που εμπίπτει στη δικαιοδοσία του ICANN[8]. Στις 16 Νοεμβρίου 2009, το ICANN δρομολόγησε την ταχεία διαδικασία (Fast Track Process[9] ) ώστε να διευκολυνθεί η εισαγωγή επεκτάσεων TLD στο διαδίκτυο, που αντιστοιχούν σε κωδικούς χώρας (π.χ. «.gr», «.bg», «.eu») και χρησιμοποιούν μη λατινικούς χαρακτήρες (π.χ. κυριλλικούς, ελληνικούς, αραβικούς και κινεζικούς). Η διαδικασία περιλαμβάνει τρία στάδια: (i)το μητρώο μιας χώρας αιτείται τη χρήση «συμβολοσειράς» IDN (η συγκεκριμένη εκδοχή του κωδικού TLD της χώρας [cc], σε άλλο αλφάβητο), διαθέτοντας την υποστήριξη της διαδικτυακής κοινότητας στην επικράτειά του («υποστήριξη της κοινότητας») και αιτιολόγηση της επιλογής του (κριτήριο «του ευλόγου»)· (ii) στη συνέχεια, η αιτούμενη συμβολοσειρά αξιολογείται από το ICANN, που ακολούθως την παραπέμπει σε ανεξάρτητη επιτροπή για να ελέγξει πιθανή ασυμβατότητα με υπάρχουσες σειρές TLD (κριτήριο «του ενδεχόμενου σύγχυσης»)· (iii) μετά την έγκρισή της, η νέα συμβολοσειρά εκχωρείται στο μητρώο («ανάθεση»). Το Μάιο του 2010, ο EURid υπέβαλε αίτηση στο ICANN για έναρξη καταχώρισης κυριλλικών και ελληνικών εκδόσεων του TLD «.eu». Η αίτησή του βασίζεται σε υποβολές στην Επιτροπή, εκ μέρους της Κύπρου, της Ελλάδας και της Βουλγαρίας[10] , της μορφής που επέλεξε κάθε χώρα για το επίθημα .eu (.ευ στο ελληνικό αλφάβητο και .ею στο κυριλλικό). Ο ICANN επιβεβαίωσε την εκπλήρωση των δύο πρώτων κριτηρίων (υποστήριξη της κοινότητας και το εύλογο). Το Φεβρουάριο του 2012, ο οργανισμός IANA/ICANN ενημέρωσε το EURid ότι η αξιολόγηση της κυριλλικής συμβολοσειράς (.ею) είχε ολοκληρωθεί επιτυχώς, αλλά ότι η ελληνική συμβολοσειρά δεν είχε περάσει το στάδιο τεχνικής αξιολόγησης της διαδικασίας επειδή είναι «είτε οπτικά πανομοιότυπη είτε ενδέχεται να προκαλέσει οπτική σύγχυση» με τουλάχιστον τρεις συμβολοσειρές ISO 646-BV «eu», «ev», and «ev»». Η Επιτροπή ζήτησε από το EURid να θέσει σε αναμονή το ενδεχόμενο αίτημα ανάθεσης της κυριλλικής συμβολοσειράς (.ею) έως ότου διευκρινιστούν τα θέματα που συνδέονται με την ελληνική συμβολοσειρά («.ευ»), δεδομένου ότι αυτό θα μπορούσε να ερμηνευθεί ως αποδοχή της απόφασης του ICANN. Τον Αύγουστο του 2012, το EURid υπέβαλε στο ICANN μελέτη σχετικά με την οπτική παρουσίαση των ελληνικών χαρακτήρων («.ευ»). Με βάση τη γνωσιακή νευροεπιστήμη, η μελέτη κατέληξε στο συμπέρασμα ότι το ενδεχόμενο σύγχυσης των ελληνικών χαρακτήρων («.ευ») με τις συμβολοσειρές που αναφέρονται στην αξιολόγηση του ICANN είναι πολύ περιορισμένη, ιδίως αν επιβληθεί η προσέγγιση ότι το σενάριο δευτέρου επιπέδου πρέπει να ταιριάζει στο σενάριο ανωτάτου επιπέδου. Εν τω μεταξύ, ο ccNSO (οργανισμός υποστήριξης ονομάτων κωδικού χώρας) προχώρησε τη διαδικασία επεξεργασίας πολιτικής στο πλαίσιο της ταχείας διαδικασίας IDN ccTLD, για την υποβολή ενστάσεων στην περίπτωση συμβολοσειρών που έχουν απορριφθεί, ώστε να μπορούν να επαναξιολογούνται από ομάδα γλωσσικών εμπειρογνωμόνων. Κατά τη στιγμή της σύνταξης της παρούσας έκθεσης, η σύσταση του ccNSO για την επανεξέταση της διαδικασίας IDN ccTLD βρίσκεται στη φάση ψηφοφορίας στο συμβούλιο του ccNSO και στη συνέχεια θα υποβληθεί στα μέλη του ccNSO και στο συμβούλιο του ICANN για την επακόλουθη διαδικασία ψηφοφορίας. 5. Λειτουργία του μητρώου 5.1. Το μητρώο Έπειτα από πρόσκληση εκδήλωσης ενδιαφέροντος, η Επιτροπή όρισε το 2003 το EURid ως μητρώο «.eu»[11]. Στις 12 Οκτωβρίου 2004, η Επιτροπή και το EURid συνήψαν σύμβαση παραχώρησης υπηρεσιών, η οποία ανανεώθηκε το 2009 μέχρι τις 12 Οκτωβρίου 2014. Το EURid είναι πανευρωπαϊκός μη κερδοσκοπικός οργανισμός με έδρα στο Diegem (Βέλγιο) και περιφερειακά γραφεία στη Στοκχόλμη, την Πράγα και την Πίζα[12]. 5.2. Σχέσεις με καταχωριστές Το μητρώο «.eu» δεν λειτουργεί αφεαυτού ως καταχωριστής[13]. Η πρώτη προτεραιότητα για το EURid εξακολουθεί να είναι η παροχή ποιοτικών υπηρεσιών στους 780 διαπιστευμένους καταχωριστές του. Ο αριθμός των διαπιστευμένων καταχωριστών έχει μειωθεί την τελευταία διετία μετά την συγχώνευση ορισμένων λογαριασμών καταχωριστών. Το EURid αξιολογεί σε τακτική βάση την ικανοποίηση των πελατών του «.eu». Σύμφωνα με την τελευταία έρευνα ικανοποίησης των καταχωριστών για τον χώρο «.eu», η οποία διενεργήθηκε το τέταρτο τρίμηνο του 2012, το 95 % όσων συμμετείχαν στην έρευνα δήλωσαν ότι ήταν ικανοποιημένοι ή πολύ ικανοποιημένοι (2011: 93%). Στην ερώτηση αν προτιμούν να συνεχίσουν να χρησιμοποιούν το EURid αντί να μετακινηθούν σε άλλο φορέα, ποσοστό 80 % το βαθμολόγησαν με τουλάχιστον 8 στα 10. Η επένδυση σε χώρους «.eu» εξακολουθεί να θεωρείται υγιής· η αντίληψη αυτή έχει επίσης βελτιωθεί στην κορυφή (47 % των καταναλωτών που ερωτήθηκαν βαθμολόγησαν αυτή την πτυχή με τουλάχιστον 8 στα 10, ενώ το 2010 ήταν 44). Επιπλέον, το EURid έχει αρχίσει να αλληλεπιδρά με τα μέσα κοινωνικής δικτύωσης της κοινότητας των καταχωριστών, συμπεριλαμβανομένου του Facebook, του Twitter και του καναλιού YouTube[14], όπου περιλαμβάνονται για θέαση περισσότερα από 100 βιντεοκλίπ με μαρτυρίες για το «.eu». Κατά την τελευταία διετία το μητρώο έχει δραστηριοποιηθεί στην καθιέρωση σειράς αλλαγών στις διαδικασίες συναλλαγών και μεταβίβασης, που τέθηκαν σε ισχύ την 21η Νοεμβρίου 2012· η ιδιότητα που προσφέρει κλείδωμα του μητρώου προσθέτει ένα επιπλέον στρώμα ασφάλειας στα ονόματα χώρου «.eu»· η δρομολόγηση, στις 7 Απριλίου 2011 πολυετών καταχωρίσεων (κατά το 1ο τρίμηνο του 2013 πραγματοποιήθηκαν 6.466 νέες καταχωρίσεις με περίοδο καταχώρισης πάνω από ένα έτος που αντιστοιχούσαν στο 3,1% του συνόλου των καταχωρίσεων στο εν λόγω τρίμηνο και ήταν ανάλογες με τις πολυετείς καταχωρίσεις στους λοιπούς TLD) και για την προσφορά νέων υπηρεσιών στους καταχωριστές του. Κατά τα τελευταία δύο χρόνια οι μητρώο συνεργάζεται με τους καταχωριστές του για την προώθηση του TLD «.eu» μέσω του συγχρηματοδοτούμενου προγράμματος μάρκετινγκ και άλλων προγραμμάτων παροχής κινήτρων. Το πρόγραμμα έχει ολοένα και μεγαλύτερη επιτυχία μεταξύ των καταχωριστών, επιπλέον δε, έχει θεσπιστεί και από άλλα μητρώα. Εξάλλου, το μητρώο συνέβαλε στην αύξηση της ευαισθητοποίησης στο «.eu» μέσω θέσπισης ειδικών δράσεων παρουσίασης, καθώς και εκστρατείας με διαφημιστικές πινακίδες σε τέσσερις ευρωπαϊκούς αερολιμένες (Βρυξέλλες, Κοπεγχάγη, Μιλάνο Linate και Μόναχο). Όλες οι εκστρατείες καταλήγουν στον ιστότοπο στοχευμένου μάρκετινγκ του μητρώου (ambitionhasanaddress.eu), όπου οι χρήστες του διαδικτύου μπορούν να παρακολουθήσουν μαρτυρίες από επιχειρήσεις και άτομα τα οποία έχουν επιλέξει ονόματα χώρου «.eu» που παρουσιάζουν τους ίδιους ή/και τα προϊόντα τους μέσω του διαδικτύου. 5.3. Οικονομική κατάσταση Η οικονομική κατάσταση του μητρώου «. eu» παρέμεινε σταθερή κατά την περίοδο αναφοράς. Η οικονομική ευρωστία του μητρώου αποτελεί βασικό στοιχείο για την εξασφάλιση της αξιοπιστίας του χώρου «.eu». Η Επιτροπή εξετάζει εκ του σύνεγγυς την οικονομική κατάσταση του μητρώου, σύμφωνα με τις διατάξεις του νομικού πλαισίου και της σύμβασης παραχώρησης υπηρεσιών. Ο εποπτικός ρόλος της Επιτροπής ασκείται μέσω των διαφόρων εργαλείων, συμπεριλαμβανομένης της εξέτασης των παρατηρήσεων των ελεγκτών, τριμηνιαίων και ετήσιων οικονομικών εκθέσεων, τριμηνιαίων εκθέσεων προόδου, προτάσεων προϋπολογισμού, και σχεδίων στρατηγικής και μάρκετινγκ. Τα χρηματοοικονομικά θέματα συζητούνται τακτικά με το μητρώο, στο πλαίσιο τριμηνιαίων συνεδριάσεων και συνεδριάσεων υπηρεσιακού επιπέδου. Κατά την έναρξη λειτουργίας του TLD «.eu», τα έσοδα από τον μεγάλο αριθμό καταχωρίσεων χώρων ήταν σημαντικά υψηλότερα από το κόστος του μητρώου. Τα επακόλουθα ετήσια πλεονάσματα μεταφέρθηκαν στον προϋπολογισμό της ΕΕ. Το μητρώο έχει μειώσει σταδιακά τα διάφορα τέλη για καταχωριστές EURid. Τον Φεβρουάριο του 2012, έπειτα από εσωτερικές και εξωτερικές διαβουλεύσεις του μητρώου, οι αμοιβές για επανενεργοποίηση και για μεταφορά από την απομόνωση εξισώθηκαν στα 4 ευρώ. Ως αποτέλεσμα του αυξανόμενου χαρτοφυλακίου ονομάτων χώρου, αυξήθηκαν τα έσοδα από ανανέωση ονομάτων χώρου. Προκειμένου να παραμείνει σύμφωνο με τη συμβατική υποχρέωση λειτουργίας σε τιμή κόστους, το μητρώο αποφάσισε να αλλάξει το τέλος για ανανέωση και παράταση της διάρκειας του ονόματος χώρου, από 4 σε 3,75 ευρώ, από την 1η Ιανουαρίου 2013. Τα βασικά οικονομικά στοιχεία του μητρώου παρέμειναν σταθερά το 2011 και το 2012. Τόσο τα έσοδα όσο και τα έξοδα του μητρώου κυμάνθηκαν στα 13 εκατ. ευρώ για τα δύο έτη. Ως εκ τούτου, το καθαρό οικονομικό αποτέλεσμα ήταν πιο ισορροπημένο σε σχέση με τα προηγούμενα έτη, με πλεόνασμα προς όφελος του ευρωπαϊκού προϋπολογισμού, ύψους 772.892 ευρώ για το λογιστικό έτος 2011 και 443.117 ευρώ για το 2012. Οι αλλαγές στον προϋπολογισμό και το πραγματικό κόστος του μητρώου εξετάστηκαν λεπτομερώς από την Επιτροπή, ιδίως τα έξοδα που αφορούν το μάρκετινγκ (2,8 εκατ. ευρώ το 2011 και 2,7 το 2012) και τους ανθρώπινους πόρους (4,0 εκατ. ευρώ το 2011 και 4,4 το 2012). Η αύξηση του κόστους αιτιολογήθηκε από την ανάγκη για βελτιωμένη ποιότητα των παρεχόμενων υπηρεσιών και αυξημένο επίπεδο ασφάλειας. Το μητρώο διατηρεί τέσσερις τύπους αποθεματικών: αποσβέσεις, επενδύσεις, κοινωνικοασφαλιστικές υποχρεώσεις και νομική ευθύνη. Κατά την περίοδο αναφοράς, το συνολικό επίπεδο των αποθεματικών παρέμεινε σταθερό: 5,4 εκατ. ευρώ το 2011 και 5,0 εκατ. ευρώ το 2012. Στο τέλος του 2012 το ποσό αυτό διαιρέθηκε μεταξύ των αποθεματικών για αποσβέσεις (1,0 εκατ. ευρώ), του αποθεματικού για επενδύσεις (0,5 εκατ. ευρώ), του αποθεματικού για κοινωνικοασφαλιστικές υποχρεώσεις (2,7 εκατ. ευρώ) και του αποθεματικού για νομικές υποχρεώσεις (0,8 εκατ. ευρώ). Επιπλέον, προστέθηκε πρόβλεψη 150.000 ευρώ για την προώθηση και ενθάρρυνση της εναλλακτικής επίλυσης των διαφορών. 5.4. Αδιάλειπτη επιχειρηματική λειτουργία, ανθεκτικότητας και ποιότητας 5.4.1. Αδιάλειπτη επιχειρηματική λειτουργία Στις 12 Δεκεμβρίου 2012, για να θέσει υπό δοκιμασία την ικανότητά του στη διαχείριση κρίσεων, το EURid πραγματοποίησε επιτυχώς αιφνιδιαστική άσκηση σχεδίου συνέχισης δραστηριοτήτων (ΣΣΔ). Η άσκηση εστιάστηκε στη μεταγωγή των υπηρεσιών του EPP, του καταχωριστή εξωδικτύου, του καταχωριστή DAS και του καταχωριστή Whois από ένα κέντρο δεδομένων σε άλλο και τανάπαλιν. Ο αντίκτυπος στην υποδομή του καταχωριστή ήταν ελάχιστος — προσωρινή διακοπή περίπου 15 λεπτών-, εφόσον οι καταχωριστές είχαν εφαρμόσει τις βέλτιστες πρακτικές του EURid από την άσκηση BCP του 2011. Η χρήση πλήρων ονομάτων χώρου (Fully Qualified Domain Names, FQDN) προς τις υπηρεσίες καταχωριστή διασφαλίζει διαφανή εναλλακτική σύνδεση ή εφεδρεία ενώ η μεταγωγή είναι σε εξέλιξη. Μετά την προσομοίωση ενός προβλήματος στο κύριο κέντρο δεδομένων, το EURid μετέπεσε στο δεύτερο κέντρο δεδομένων μέσω επικαιροποίησης του DNS. Μετά την ολοκλήρωση αυτής της αλλαγής, οι ορθές υπηρεσίες καταχωριστή ήταν προσβάσιμες εντός 10 λεπτών, εφόσον οι καταχωριστές χρησιμοποιούσαν FQDN (εάν όχι, έπρεπε να γίνει χειρωνακτική επικαιροποίηση). Έπειτα από δύο ώρες, το EURid επικαιροποίησε τα FQDN ώστε να αναφέρονται στο κύριο κέντρο δεδομένων. Σταδιακά, τα συστήματα μετέπεσαν ασφαλώς στο κύριο κέντρο δεδομένων αφού επελέγησαν τα FQDN από τους εξυπηρετητές DNS των καταχωριστών «.eu». Ολόκληρη η άσκηση ελέγχθηκε από την PricewaterhouseCoopers. 5.4.2. Ασφάλεια Το EURid διοργάνωσε σεμινάρια κατάρτισης[15] για καταχωριστές «.eu» με σκοπό να τους ενθαρρύνει να προωθούν το DNSSEC (πρωτόκολλο προστασίας των διαδικτυακών χρηστών από χαλκευμένα δεδομένα DNS) στους πελάτες τους, οι οποίοι με τη σειρά τους το διαδίδουν στους συντελεστές του διαδικτύου (παρόχους, webmasters, κ.ά.). Η λεγόμενη έκπτωση DNSSEC (0,02 ευρώ στο τέλος του ονόματος χώρου ανά ορθά αναφερόμενο όνομα χώρου ανά μήνα) θεσπίστηκε το 2013 για περαιτέρω στήριξη της εφαρμογής των DNSSEC σε επίπεδο καταχωριστή. 5.4.3. Ηλεκτρονικό «ψάρεμα» και άλλες κακόβουλες δραστηριότητες Το μητρώο εφαρμόζει μέτρα για την αντιμετώπιση του ηλεκτρονικού «ψαρέματος» (phishing) και άλλων μορφών κακόβουλης επιγραμμικής[16] συμπεριφοράς σε καθημερινή βάση. Ιδίως τα ονόματα χώρου ελέγχονται ως προς τη συμμόρφωσή τους με τα κριτήρια επιλεξιμότητας[17], ενώ οι νέες καταχωρίσεις ελέγχονται καθημερινώς ως προς ύποπτα μοντέλα ή άλλες ανωμαλίες. Επίσης σε καθημερινή βάση, το μητρώο ενημερώνεται σχετικά με υποψίες ή αποδεδειγμένο παράπτωμα εκ μέρους ιδιωτικών οργανισμών ασφάλειας ή από τις δημόσιες αρχές[18]. Ως αποτέλεσμα, μπορεί να ανακληθεί ένα ύποπτο όνομα χώρου. Κατά την περίοδο αναφοράς, παρουσιάστηκε εντυπωσιακή μείωση του αριθμού ανάκλησης ύποπτων ονομάτων χώρου χάρη στη δράση που ανέλαβε το μητρώο: από 2 τον Ιανουάριο του 2011 (έναντι 81 τον Ιανουάριο του 2010) σε καμία ανάκληση ονόματος χώρου το 4ο τρίμηνο του 2012[19]. Επιπλέον, το μητρώο έχει ενισχύσει το διάλογο με τις αρχές επιβολής του νόμου για την πρόληψη και την καταπολέμηση της πιθανών καταχρήσεων στο σύστημα «.eu». Το οποίο οδήγησε στη σύναψη του μνημονίου συμφωνίας μεταξύ της Επιτροπής, του CERT-eu και του EURid, που υπογράφηκε τον Οκτώβριο του 2012. 5.5. Tο προφίλ του χρήστη «.eu» Οι καταναλωτές καταχωρίζουν τον χώρο «.eu» για πολλούς λόγους (επιχειρήσεις, κοινωνικές δραστηριότητες, παρουσία θεσμικών οργάνων στο διαδίκτυο, κλπ). Από την τελευταία έκθεση[20] σχετικά με τη χρήση των ιστοτόπων με TLD «.eu» προκύπτει ότι περίπου το 31,4 % σχετίζεται με επιχειρήσεις. Για τρίτο κατά σειρά έτος, ο «.eu» επέδειξε ισχυρό επιχειρησιακό προφίλ, επιβεβαιώνοντας τη μοναδική του θέση ως TLD για επιχειρήσεις και ΜΜΕ με διασυνοριακή διάσταση. Η έκθεση καταλήγει στο συμπέρασμα ότι οι παλαιότεροι χώροι ανωτάτου επιπέδου γενικού χαρακτήρα (gTLD) εξακολουθούν να έχουν διακριτό προφίλ. Το κυριότερο παράδειγμα είναι ο «.org», με πολύ υψηλό ποσοστό κοινοτικών ιστοτόπων. Οι gTLD διαφέρουν εν προκειμένω από τους εθνικούς χώρους ανωτάτου επιπέδου (ccTLD), που όλοι τους χρησιμοποιούνται για πολύ παρεμφερείς σκοπούς. Ο χώρος «.eu» έχει πολλά κοινά με τους ccTLD και με ορισμένους gTLD (κυρίως με το «.net», αλλά και με τους «.biz» και «.com»). 5.6. Νομικές διαδικασίες και διενέξεις όσον αφορά ονόματα χώρου 5.6.1. Υποθέσεις ενώπιον του Γενικού Δικαστηρίου και του Ευρωπαϊκού Δικαστηρίου Γενικό Δικαστήριο: καμία Δικαστήριο της Ευρωπαϊκής Ένωσης: 1 προκαταρκτική απόφαση. Το Εφετείο των Βρυξελλών παρέπεμψε δύο ερωτήματα στο ΔΕΕ για την υπόθεση «lensworld.eu» — υπόθεση C-376/11 Pie Optiek κατά Bureau Gevers. Στις 19 Ιουλίου 2012, το ΔΕΕ έκρινε ότι: «το τρίτο εδάφιο του άρθρου 12 παράγραφος 2 του κανονισμού (ΕΚ) αριθ. 874/2004 της Επιτροπής, της 28ης Απριλίου 2004, για τη θέσπιση κανόνων δημοσίου συμφέροντος σχετικά με την υλοποίηση και τις λειτουργίες του τομέα ανωτάτου επιπέδου «.eu» και τις αρχές που διέπουν την καταχώριση, πρέπει να ερμηνευθεί υπό την έννοια ότι, σε μια κατάσταση στην οποία το προγενέστερο δικαίωμα έχει το εν λόγω σήμα δικαίωμα, οι λέξεις «οι δικαιοδόχοι προηγούμενων δικαιωμάτων» δεν αναφέρεται σε ένα πρόσωπο που έχει εξουσιοδοτηθεί από τον δικαιούχο του σήματος, αποκλειστικά για την εγγραφή στο μητρώο, στο όνομά του, αλλά για λογαριασμό της εν λόγω δικαιούχου, ένα όνομα τομέα πανομοιότυπες ή παρόμοιες με το εν λόγω σήμα, αλλά χωρίς το εν λόγω πρόσωπο να έχουν λάβει άδεια να χρησιμοποιεί το σήμα αυτό στο εμπόριο κατά τρόπο που να συνάδει με τις αρμοδιότητές του.» Το Εφετείο Βρυξελλών αναμένεται να εκδώσει την τελική του απόφαση το φθινόπωρο του 2013. 5.6.2. Διαδικασία εναλλακτικής επίλυσης διαφορών Τυχόν διαφορές μεταξύ κατόχων ονομάτων τομέα «.eu», ή αξιώσεις κατά αποφάσεων του μητρώου «.eu» μπορούν να υποβάλλονται στον πάροχο εναλλακτικής επίλυσης διαφορών (ADR)[21] – στο διαιτητικό δικαστήριο που εδρεύει στην Πράγα (διαιτητικό δικαστήριο της Τσεχίας ή CAC)[22]. Οι καταγγελίες αφορούν ως επί το πλείστον κατόχους ονομάτων χώρου «.eu». Τούτο οφείλεται στο γεγονός ότι κάθε μέρος μπορεί να κινήσει διαδικασία ADR εναντίον του κατόχου του ονόματος χώρου και να ισχυριστεί ότι η καταχώριση είναι κερδοσκοπική ή καταχρηστική σύμφωνα με το άρθρο 21 του κανονισμού αριθ. 874/2004. Κατά τη διάρκεια της τελευταίας διετίας κατατέθηκαν κατά μέσο όρο 12 υποθέσεις ανά τρίμηνο[23](βλ. παράρτημα 3). Το 2011, 52 αποφάσεις εκδόθηκαν από το CAC. Το 73 % των καταγγελιών έγιναν αποδεκτές. Το 2012, 44 αποφάσεις εκδόθηκαν από το CAC. Το 81 % των καταγγελιών έγιναν αποδεκτές. Τα τέλη για διαδικασίες ADR βασίζονται στην αρχή ανάκτησης του κόστους[24]. Στις 27 Ιουνίου 2012, το τσεχικό διαιτητικό δικαστήριο (CAC) και μητρώο «.eu» ανακοίνωσαν ειδική μείωση του τέλους ώστε ο χώρος «.eu» για εναλλακτική επίλυση διαφορών (ΕΕΔ) να καταστεί διαδικασία ακόμη περισσότερο προσβάσιμη για τους ευρωπαίους πολίτες. Το κόστος της βασικής διαδικασίας μειώθηκε κατά 50 %, από την 1η Ιουλίου 2012. Η κίνηση αυτή πραγματοποιήθηκε σε συνέχεια των συστάσεων που διατυπώθηκαν από εξωτερικό έλεγχο της υπηρεσίας ΕΕΔ «.eu» («Η διαδικασία ΕΕΔ «.eu» λειτουργεί καλά, αλλά, σύμφωνα με τον έλεγχο, η μείωση τελών θα βελτίωνε περισσότερο την ορατότητα της υπηρεσίας και την πρόσβαση σε αυτήν»). Από την εισαγωγή του μειωμένου τέλους τον Ιούλιο του 2012, ο μέσος αριθμός των υποθέσεων ΕΕΔ που υποβάλλονται ανά μήνα έχει αυξηθεί κατά 80 %. 5.6.3. Δικαστικές διαδικασίες Κατά την περίοδο που αφορά η έκθεση, το EURid εμπλέκεται στις ακόλουθες περιπτώσεις: Zheng: Η Zheng προσέφυγε κατά απόφασης του Πρωτοδικείου των Βρυξελλών. Το αίτημα απορρίφθηκε από το Εφετείο των Βρυξελλών, με απόφαση που εξέδωσε στις 21 Σεπτεμβρίου 2010. Μετά την οριστική αρχειοθέτηση της υπόθεσης από το δικαστήριο το 2011, τα ονόματα χώρου που κατέχει η Zheng (πάνω από 9.000), στις 24 Οκτωβρίου 2011 ελευθερώθηκαν για γενική καταχώριση. Η υπόθεση περατώθηκε. Ovidio: Τα μέρη κατέληξαν σε διακανονισμό, τον Φεβρουάριο του 2011, ο οποίος έχει καταχωριστεί επισήμως από το Πρωτοδικείο των Βρυξελλών κατά την παύση όλων των εκκρεμών διαδικασιών, στις 9 Σεπτεμβρίου 2011. Στο πλαίσιο της διευθέτησης, η Ovidio κατέβαλε στον EURid 45.000 ευρώ. Η υπόθεση περατώθηκε. Topeu (μ.ά. sex.eu): Η απόφαση του Εφετείου των Βρυξελλών επιδόθηκε στην ουγγρική εταιρεία Sex Bt στις 4 Αυγούστου 2011. Η προθεσμία για την άσκηση προσφυγής έληξε στις 4 Δεκεμβρίου 2011 και στις 6 Δεκεμβρίου 2011 η απόφαση του Εφετείου των Βρυξελλών κατέστη οριστική. Στις 12 Δεκεμβρίου 2011, το EURid ενεργοποίησε το όνομα χώρου «sex.eu» στο όνομα του πρώτου επιτυχούς υποψήφιου της ειδικής περιόδου προεγγραφής, της εταιρίας Yellow Register On Line AB (της οποίας η αίτηση έγινε αρχικά δεκτή, αλλά λόγω της εκδίκασης της υπόθεσης το όνομα χώρου παρέμενε μέχρι τότε ανενεργό). Η υπόθεση περατώθηκε. 6. Καταχώριση στο EMAS Το 2011, το EURid ξεκίνησε τη διαδικασία για να καταστεί το πρώτο μητρώο στην Ευρώπη[25] με πιστοποίηση EMAS. Η διαδικασία καταχώρισης ολοκληρώθηκε στις 23 Μαΐου 2012. Ο αριθμός εγγραφής είναι BE-VL-000016. Το EURid έχει αρχίσει την ενημέρωση όλων των ενδιαφερόμενων μερών σχετικά με την προσήλωσή της σε πιο πράσινο διαδίκτυο, αναλαμβάνοντας σειρά πρωτοβουλιών. Από 21-23 Μαΐου 2012 διοργανώθηκε στο Ευρωπαϊκό Κοινοβούλιο στο Στρασβούργο εκδήλωση για τη δρομολόγηση της καταχώρισης EMAS του EURid[26]. 7. Συμπεράσματα Tο μοντέλο TLD «.eu» υλοποιήθηκε επιτυχώς και λειτουργεί αποτελεσματικά. Κατά την τελευταία διετία, ο TLD «.eu» ενίσχυσε τη θέση του ανάμεσα στους μεγαλύτερους και πιο δημοφιλείς χώρους ανωτάτου επιπέδου στην Ευρώπη και στον κόσμο. Παραμένει επιτυχής παρά την συνεχιζόμενη - αν και με βραδύτερο ρυθμό - ανάπτυξη των 27 εθνικών κωδικών TLD στα κράτη μέλη και την ύπαρξη των TLD γενικής εφαρμογής, όπως «.com» και «.org». Καθώς η παρούσα έκθεση αποστέλλεται στο Ευρωπαϊκό Κοινοβούλιο και στο Συμβούλιο, η Κροατία γίνεται δεκτή ως 28ο μέλος της Ευρωπαϊκής Ένωσης. Το ICANN δεν έχει ολοκληρώσει ακόμα τις αλλαγές στη διαδικασία αξιολόγησης των συμβολοσειρών IDN ccTLD που παρέχει τη δυνατότητα επανεκτίμησης της απορριφθείσας συμβολοσειράς («.ευ» στα ελληνικά, λόγω υποτιθέμενης παραπλανητικής ομοιότητας με άλλες συμβολοσειρές). Η Επιτροπή έχει ζητήσει από το ICANN να ολοκληρώσει τη διαδικασία αυτή το συντομότερο δυνατόν. Κατέστησε σαφές ότι οι μελλοντικοί κανόνες για τη θέσπιση «μόνιμης» διαδικασίας υποβολής αίτησης για IDN πρέπει να σχεδιαστούν με τρόπο ώστε να αποφεύγονται τυχόν αδικαιολόγητες καθυστερήσεις. Πρόκειται για ένα από τα θέματα δημόσιας πολιτικής που η Επιτροπή θα συνεχίσει να θέτει ενώπιον της συμβουλευτικής επιτροπής των κυβερνήσεων, η οποία παρέχει συμβουλές στον ICANN. Η οικονομική κατάσταση του μητρώου παρέμεινε σταθερή το 2011 και το 2012. Το σύστημα εναλλακτικής επίλυσης διαφορών που εξασφαλίζεται από το τσεχικό διαιτητικό δικαστήριο παρέχει προστασία των δικαιωμάτων των καταχωριζόντων και στις 23 γλώσσες της Ευρωπαϊκής Ένωσης. Η Επιτροπή παρακολουθεί την πραγματική χρήση του συστήματος. Έπειτα από συστάσεις ελεγκτών, το EURid εφάρμοσε μείωση των τελών για ΔΕΕ ώστε να εξασφαλιστεί βελτιωμένη πρόσβαση σε διαδικασίες ΕΕΔ από μέρους ιδιωτών και μικρομεσαίων επιχειρήσεων που έχουν λόγους να θεωρούν ότι τα ονόματά τους «.eu» έχουν καταχωριστεί καταχρηστικά από τρίτους. Στα επόμενα χρόνια, το μητρώο αναμένεται να ασχοληθεί με την ενίσχυση και βελτίωση της προβολής του TLD «.eu» σε διάφορες ομάδες στόχευσης, ώστε να επεκταθεί η διείσδυσή του στην ευρωπαϊκή αγορά ονομάτων χώρου και να ενισχυθεί η ευαισθητοποίηση του κοινού σχετικά με τον TLD. Η σταθερότητα και η ασφάλεια των συναφών υπηρεσιών TLD πρέπει να εξασφαλίζονται σύμφωνα με τα καλύτερα πρότυπα στο πεδίο. Με δεδομένο τον δυναμικό χαρακτήρα του περιβάλλοντος TLD, το μητρώο πρέπει να συνεχίσει να διατηρεί και να επεκτείνει τον διάλογο και τις ανταλλαγές με την ευρωπαϊκή και διεθνή διαδικτυακή κοινότητα. Η Επιτροπή θα συνεχίσει να συνεργάζεται στενά με το μητρώο, σύμφωνα με τους όρους του νομικού πλαισίου. ΠΑΡΑΡΤΗΜΑΤΑ Παράρτημα 1: Κορυφαίοι TLD στον κόσμο, στις 31 Μαρτίου 2013 Πηγή: Τριμηνιαία έκθεση προόδου του EURid, 1ο τρίμηνο 2013. ΠΑΡΑΡΤΗΜΑ 2: Καταχωρίσεις «.eu» ανά τρίμηνο ΠΑΡΑΡΤΗΜΑ 3: Επισκόπηση των αποφάσεων του τσεχικού διαιτητικού δικαστηρίου σε υποθέσεις «.eu» Ληφθείσες αποφάσεις ΔΕΕ || 2011 || 2011 Απορριφθείσες || Αποδεκτές || Ελλιπής καταγγελία || Άλλα (απόσυρση διακανονισμού) || Αποφάσεις ανά μήνα Ιανουάριος || || 2 || || || 2 Φεβρουάριος || 1 || 7 || || || 8 Μάρτιος || || 3 || 1 || 2 || 6 Απρίλιος || || 3 || 2 || || 5 Μάιος || 1 || 3 || || || 4 Ιούνιος || 1 || 3 || || 1 || 5 Ιούλιος || || 5 || || || 5 Αύγουστος || || 1 || 1 || 1 || 3 Σεπτέμβριος || || 2 || 1 || || 3 Οκτώβριος || 1 || 4 || || || 5 Νοέμβριος || || 1 || || 1 || 2 Δεκέμβριος || || 4 || || || 4 Σύνολο || 4 || 38 || 5 || 5 || Σύνολο αποφάσεων ανά έτος || 52 Καταγγελία αποδεκτές || 73 % Ληφθείσες αποφάσεις ΔΕΕ || 2012 || 2012 Απορριφθείσες || Αποδεκτές || Ελλιπής καταγγελία || Άλλα (απόσυρση διακανονισμού) || Αποφάσεις ανά μήνα Ιανουάριος || || 2 || 1 || 1 || 4 Φεβρουάριος || || 2 || 1 || || 3 Μάρτιος || || 8 || || || 8 Απρίλιος || || 3 || || 1 || 4 Μάιος || || 7 || || || 7 Ιούνιος || || 1 || 1 || || 2 Ιούλιος || || || || || 0 Αύγουστος || || || || || 0 Σεπτέμβριος || || 3 || || || 3 Οκτώβριος || 2 || 3 || || || 5 Νοέμβριος || || 3 || || || 3 Δεκέμβριος || 1 || 4 || || || 5 Σύνολο || 3 || 36 || 3 || 2 || Σύνολο αποφάσεων ανά έτος || 44 Καταγγελία αποδεκτή || 81 % ΠΑΡΑΡΤΗΜΑ 4: Συνολικός αριθμός ονομάτων χώρου «.eu» ανά χώρα καταχωριστή Πηγή: Τριμηνιαία έκθεση προόδου του EURid, 1ο τρίμηνο 2013. ΠΑΡΑΡΤΗΜΑ 5: Χώροι «.eu» ανά 1.000 κατοίκους Πηγή: Τριμηνιαία έκθεση προόδου του EURid, 1ο τρίμηνο 2013. ΠΑΡΑΡΤΗΜΑ 6: IDN καταχωρίσεις χώρου «.eu» Τρίμηνο || Ονόματα IDN || Κλάσμα 4ο τρίμ. 2009 || 56 036 || 1,8 % 1ο τρίμ. 2010 || 62 609 || 1,9 % 2ο τρίμ. 2010 || 65 109 || 2,0 % 3ο τρίμ. 2010 || 67 074 || 2,1 % 4ο τρίμ. 2010 || 57 826 || 1,7 % 1ο τρίμ. 2011 || 56 961 || 1,7 % 2ο τρίμ. 2011 || 58 424 || 1,7 % 3ο τρίμ. 2011 || 58 332 || 1,7 % 4ο τρίμ. 2011 || 56 699 || 1,6 % 1ο τρίμ. 2012 || 58 455 || 1,6 % 2ο τρίμ. 2012 || 60 681 || 1,7 % 3ο τρίμ. 2012 || 61 752 || 1,7 % 4ο τρίμ. 2012 || 58 211 || 1,6 % 1ο τρίμ. 2013 || 57 157 || 1,5 % Πηγή: Τριμηνιαία έκθεση προόδου του EURid, 1ο τρίμηνο 2013. [1] COM(2007) 385 τελικό, ανακοίνωση της Επιτροπής στο Ευρωπαϊκό Κοινοβούλιο και το Συμβούλιο - Έκθεση σχετικά με την υλοποίηση, τη λειτουργία και την αποτελεσματικότητα του «.eu» TLD (6 Ιουλίου 2007). [2] COM(2009) 303 τελικό, Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την υλοποίηση, τη λειτουργία και την αποτελεσματικότητα του χώρου ανώτατου επίπεδου (TLD) «.eu» (26 Ιουνίου 2009). [3] COM(2011) 616 τελικό, Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την υλοποίηση, τη λειτουργία και την αποτελεσματικότητα του χώρου ανώτατου επίπεδου (TLD) «.eu» (5 Οκτωβρίου 2011). [4] Κανονισμός (ΕΚ) αριθ. 1137/2008 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2008, για την προσαρμογή στην απόφαση 1999/468/ΕΚ του Συμβουλίου ορισμένων πράξεων που υπόκεινται στη διαδικασία του άρθρου 251 της συνθήκης, όσον αφορά την κανονιστική διαδικασία με έλεγχο — Προσαρμογή στην κανονιστική διαδικασία με έλεγχο — Μέρος (ΕΕ L 311 της 21.11.2008, σ. 1). [5] Κανονισμός (ΕΚ) αριθ. 1654/2005 της Επιτροπής, της 10ης Οκτωβρίου 2005, (ΕΕ L 266 της 11.10.2005, σ. 35), κανονισμός (ΕΚ) αριθ. 1255/2007 της Επιτροπής, της 25ης Οκτωβρίου 2007 (ΕΕ L 282 26.10.2007, σ. 16) και κανονισμός (ΕΚ) αριθ. 560/2009 της Επιτροπής, της 26ης Ιουνίου 2002 (ΕΕ L 166 της 27.6.2009, σ. 3). [6] Απόφαση της Επιτροπής, της 21ης Μαΐου 2003, για τον ορισμό του μητρώου ανωτάτου επιπέδου .eu [7] Βλ. αιτιολογικές σκέψεις 9 και 12, άρθρο 2 στοιχείο α), άρθρο 3 παράγραφος 1 στοιχείο γ), άρθρο 3 παράγραφος 2 του κανονισμού (EΚ) αριθ. 733/2002. [8] Το ICANN (Σώμα του Ίντερνετ για την εκχώρηση ονομάτων και αριθμών, Internet Corporation for Assigned Names and Numbers) είναι μη κερδοσκοπικό σώμα του ιδιωτικού τομέα. Για περισσότερες πληροφορίες βλ.: http://www.icann.org/. [9] Για περισσότερα σχετικά με την ταχεία διαδικασία βλ: http://www.icann.org/en/topics/idn/fast-track/. [10] Κύπρος και Ελλάδα - Oκτώβριος 2008, Bουλγαρία - Φεβρουάριος 2009. [11] Άρθρο 3 παράγραφος 1 στοιχείο β) του κανονισμού 733/2002 [12] Για περισσότερες πληροφορίες σχετικά με την πρόσβαση στο EURid http://www.eurid.eu/en/about-us [13] Βλ. άρθρο 3 παράγραφος 4 του κανονισμού (ΕΚ) αριθ. 733/2002. [14] Facebook (euregistry), Twitter (@ euregistry), YouTube (europeanregistry). [15] Το 2012 πραγματοποιήθηκαν τρία σεμινάρια: Στις 17 Aπριλίου στη Μπρατισλάβα, στις 11 Mαΐου στο Mιλάνο, στις 31 Ιουλίου στη Βουδαπέστη. [16] Το ηλεκτρονικό «ψάρεμα» είναι υποκλοπή πληροφοριών προσωπικoύ και οικονομικού χαρακτήρα (ονόματα χρήστη, κωδικοί πρόσβασης, κλπ.) με δόλια μέσα, όπως παραπλανητικά ηλε-μηνύματα ή αντίγραφα γνήσιων νόμιμων ιστοτόπων. Η αποθήκευση/δέσμευση (warehousing) είναι η πρακτική «κατακράτησης» ονομάτων χώρου προς μεταπώλησή τους σε υψηλότερη τιμή. Ο κυβερνοσφετερισμός (cyber-squatting) είναι η κακόβουλη καταχώριση, διακίνηση ή χρήση εμπορικού σήματος άλλου ιδιώτη ή οργανισμού σε όνομα χώρου, με σκοπό εκμετάλλευση του κύρους του εμπορικού σήματος που ανήκει σε άλλους. Οι κυβερνοσφετεριστές μεταπωλούν το συγκεκριμένο όνομα χώρου στον δικαιούχο του σήματος σε αυξημένη τιμή. Domainers είναι όρος της αγοράς για τους κερδοσκόπους σε ονόματα χώρου. [17] Για τα κριτήρια επιλεξιμότητας βλ. άρθρο 4 παράγραφος 2 στοιχείο β) του κανονισμού 733/2002. Το μητρώο έχει το δικαίωμα να ελέγχει την εγκυρότητα μιας καταχώρισης (άρθρο 3 του κανονισμού 874/2004). Η πολιτική καταχώρισης απαιτεί από τον καταχωρίζοντα να τηρεί πλήρη και ακριβή δεδομένα προσωπικού χαρακτήρα και να διαθέτει λειτουργούσα ηλε-διεύθυνση για επικοινωνία με το μητρώο, το οποίο διατηρεί το δικαίωμα να ανακαλέσει το όνομα χώρου μιας μη λειτουργούσας διεύθυνσης. [18] Παραδείγματος χάρη των Internet Identity, Arbor Network, MarkMonitor, της ομοσπονδιακής μονάδας ηλεκτρονικού εγκλήματος (FCCU) στο Βέλγιο, της Internal Revenue Service (IRS) του Υπ. Οικονομικών των ΗΠΑ. [19] Βλ. την έκθεση του EURid για το 4ο τρίμηνο του 2012, στη διεύθυνση: http://www.eurid.eu/files/publ/quarterly_2012_Q4.pdf. [20] «Website usage trends among top-level domains» (τάσεις στη χρήση ιστοτόπων σε χώρους ανωτάτου επιπέδου), Νοέμβριος 2011, διατίθεται στη διεύθυνση eurid.eu/insights [21] Βλ. άρθρο 4 παράγραφος 2 δ) του κανονισμού (EΚ) αριθ. 733/2002 και αιτιολογική σκέψη 15, άρθρα 22 και 23 του κανονισμού 874/2004 της Επιτροπής. [22] Μνημόνιο συμφωνίας (2005) μεταξύ EURid του Τσεχικού Διαιτητικού Δικαστηρίου στο Οικονομικό Επιμελητήριο της Τσεχικής Δημοκρατίας και το Γεωργικό Επιμελητήριο της Δημοκρατίας της Τσεχίας. [23] Ο αριθμός υποθέσεων ADR που υποβλήθηκαν στο CAC παρουσίασε σημαντική μείωση ύστερα από το 2006, από περίπου 200 ανά τρίμηνο στο σημερινό επίπεδο. [24] Βλ. άρθρο 4 παράγραφος 2 δ) του κανονισμού (EΚ) 733/2002. [25] To σύστημα οικολογικής διαχείρισης και οικολογικού ελέγχου (EMAS) της ΕΕ αποτελεί διαχειριστικό εργαλείο για επιχειρήσεις και άλλους οργανισμούς, το οποίο αποσκοπεί στην αξιολόγηση, την αναφορά και τη βελτίωση των περιβαλλοντικών επιδόσεών τους. [26] Περισσότερα για την ανειλημμένη περιβαλλοντική δέσμευση του EURid στην ηλε-διεύθυνση: http://www.eurid.eu/en/about-us/going-green